О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредбама члана 97. тач. 6. и 15. Устава Републике Србије, према којима Република Србија, између осталог, уређује порески систем и обезбеђује финансирање остваривања права и дужности Републике Србије, утврђених Уставом и законом.

II. РАЗЛОЗИ ЗА ДОНОШЕЊЕ ЗАКОНА

*● Проблеми које овај закон треба да реши, односно циљеви који се овим законом постижу*

Кључни циљ овог закона је поједностављење правила која се односе на измену пореске основице и обрачунатог пореза на додату вредност (у даљем тексту: ПДВ), исправку одбитка претходног пореза, услова за одбитак претходног пореза и сторнирање докумената које утиче на обрачунати ПДВ, односно право на одбитак претходног пореза, као и одређивање пореског периода на који се односе наведене измене. Једноставнија правила треба да смање грешке пореских обвезника при исказивању података у одређеним документима и евиденцијама, који су од значаја за утврђивање пореске обавезе по основу ПДВ. На тај начин обезбеђује се да подаци исказани у прелиминарној пореској пријави (која ће се сачињавати у систему електронских фактура одређеног законом којим се уређује електронско фактурисање, на основу података којима располаже тај систем, а који представљају производ поступања обвезника ПДВ) не би требало да одступају од података исказаних у пореској пријави ПДВ. С тим у вези, овим законом предлаже се одлагање увођења прелиминарне пореске пријаве за годину дана. Наиме, како је Законом о изменама и допунама Закона о порезу на додату вредност („Службени гласник РС”, број 94/24) предвиђено да ће се правила која се односе на прелиминарну пореску пријаву примењивати почев за порески период јануар 2026. године, односно јануар – март 2026. године, а да је, у међувремену, закључено да је потребно поједноставити одређена законска решења како би се смањио број грешака у поступању, овим законом предлаже се увођење прелиминарне пореске пријаве почев за порески период јануар 2027. године, односно јануар – март 2027. године. Поред тога, предлаже се да ће се овај закон примењивати почев за порески период април 2026. године, односно април - јун 2026. године (са изузетком појединих одредаба), као и да ће се подзаконски прописи којима ће се ближе уредити одређена законска решења донети у року од 60 дана од дана ступања на снагу овог закона. На тај начин обезбеђује се оптимално време за припрему свих субјеката на које ће утицати нови систем утврђивања пореске обавезе по основу ПДВ, пре свега на обвезнике ПДВ и Пореску управу.

Предлози наведених законских решења, која треба да доведу до смањења грешака приликом утврђивања пореске обавезе, истовремено ће се одразити и на смањење потребе за подношењем измењених пореских пријава у складу са законом којим се уређују порески поступак и пореска администрација. Међутим, поред тих решења, овим законом за обвезнике ПДВ предлаже се и увођење могућности да у пореској пријави ПДВ за порески период (било који) буде исказан износ мање обрачунатог ПДВ, односно износ више исказаног претходног пореза за претходне пореске периоде. Исказивањем тих података сматра се да је отклоњена грешка која је за последицу имала погрешно утврђену висину пореске обавезе и обвезник ПДВ нема обавезу подношења измењене пореске пријаве у смислу закона којим се уређују порески поступак и пореска администрација. Та радња – исказивање податка о износу мање обрачунатог ПДВ, односно износу више исказаног претходног пореза за претходне пореске периоде у пореској пријави за порески период не сматра се подношењем измењене пореске пријаве, што значи да се овим решењем не укида могућност подношења измењене пореске пријаве у складу са законом којим се уређују порески поступак и пореска администрација. Наиме, предложеним решењем стварају се услови да се у пореској пријави за порески период (било који) отклоне грешке из претходних пореских периода које су имале за последицу мање утврђени износ пореске обавезе, при чему не постоји ограничење по питању броја отклањања грешака на наведени начин за разлику од измењене пореске пријаве која се може поднети највише два пута. Поред тога, у случају исказивања податка о износу мање обрачунатог ПДВ, односно износу више исказаног претходног пореза за претходне пореске периоде у пореској пријави за порески период, сматраће се да грешком у првобитној пореској пријави није учињено кривично дело или прекршај из закона којим се уређују порески поступак и пореска администрација. Предложено је да се решења која се односе на могућност исказивања у пореској пријави за порески период (било који) износа мање обрачунатог ПДВ, односно износа више исказаног претходног пореза за претходне пореске периоде примењују почев за порески период јануар 2027. године, односно јануар – март 2027. године (истовремено са почетком примене решења која се односе на прелиминарну пореску пријаву). На мање утврђени износ пореске обавезе обрачунава се и плаћа камата у складу са законом којим се уређују порески поступак и пореска администрација.

Даље, у циљу усклађивања Закона о порезу на додату вредност („Службени гласник РС”, бр. 84/04, 86/04-исправка, 61/05, 61/07, 93/12, 108/13, 68/14-др. закон, 142/14, 83/15, 108/16, 113/17, 30/18, 72/19, 153/20, 138/22 и 94/24 – у даљем тексту: Закон) са прописима Европске уније, који уређују област опорезивања потрошње ПДВ, пре свега са Директивом Савета 2006/112/ЕЗ о заједничком систему пореза на додату вредност (у даљем тексту: прописи ЕУ), предлаже се да у случају издавања периодичних рачуна за промет воде, електричне енергије, природног гаса и енергије за грејање, односно хлађење крајњим потрошачима, промет добара сматра извршеним последњег дана периода за који се издаје рачун. Овим решењем омогућава се да се периодични рачуни који се издају за испоруку наведених добара на основу процењене потрошње у складу са прописима којима се уређује енергетика сматрају рачунима издатим у складу са прописима којима се уређује ПДВ. Предложено је да ће се ово решење примењивати од 1. јануара 2026. године.

*● Разматране могућности да се проблеми реше и без доношења закона*

Нису разматране могућности да се циљеви које овај закон треба да постигне остваре без његовог доношења, имајући у виду да је реч о елементима система опорезивања који се, сагласно одредбама члана 15. ст. 2. и 3. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13-исправка, 108/13, 142/14, 68/15-др. закон, 103/15, 99/16, 113/17, 95/18, 31/19, 72/19, 149/20, 118/21, 118/21-др. закон, 138/22, 92/23 и 94/24) уређују пореским законом. С тим у вези, измене и допуне тих елемената не могу се решити доношењем подзаконских аката, односно предузимањем других мера у оквиру послова државне управе.

*● Зашто је доношење закона најбољи начин за решавање проблема*

Доношење овог закона најбољи је начин за решавање проблема, из разлога што је реч о законској материји, коју је једино могуће мењати одговарајућим изменама важећег закона.

Поред тога, уређивањем порескоправне материје овим законом даје се допринос правној сигурности и уједно обезбеђује транспарентност у вођењу пореске политике. Наиме, закон је општи правни акт који се објављује и који ствара једнака права и обавезе за све субјекте који се нађу у истој порескоправној ситуацији, чиме се постиже транспарентност у његовој примени.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Уз члан 1.

Предлаже се да се у члану 10. Закона, којим се уређује порески дужник, уреди да се пореским дужником сматра и лице које у интерном рачуну искаже ПДВ, а да за то није имало обавезу у складу са законом којим се уређује ПДВ. На тај начин изједначавају се обавезе лица која исказују ПДВ у рачунима које издају другим лицима са обавезама лица која сачињавају интерне рачуне.

Поред тога, у циљу транспарентнијег сагледавања која се лица сматрају пореским дужницима предлаже се да се у истом члану Закона пропише да се пореским дужником сматра и прималац инвестиционог злата, обвезник ПДВ, за промет инвестиционог злата извршен од стране другог обвезника ПДВ, у складу са Законом, иако је то већ прописано у члану 36б Закона.

Уз члан 2.

Предлаже се да у случају издавања периодичних рачуна за промет воде, електричне енергије, природног гаса и енергије за грејање, односно хлађење крајњим потрошачима, промет добара сматра извршеним последњег дана периода за који се издаје рачун. Овим решењем омогућава се да се периодични рачуни који се издају за испоруку наведених добара на основу процењене потрошње у складу са прописима којима се уређује енергетика сматрају рачунима издатим у складу са прописима којима се уређује ПДВ.

Уз члан 3.

Предлаже се да се у случају смањења основице за промет добара и услуга за који је обвезник ПДВ – испоручилац добара и услуга порески дужник у складу са законом који се уређује ПДВ издаје документ о смањењу, као и уређивање пореског периода за који се може смањити обрачунати ПДВ.

Наиме, ако је у једном пореском периоду смањена основица, износ обрачунатог ПДВ може бити смањен ако су испуњени прописани услови. С тим у вези, предложено је да се измена обрачунатог ПДВ – смањење врши за порески период ако су закључно са даном који претходи дану подношења пореске пријаве за тај порески период, а најкасније 10. дана календарског месеца који следи том пореском периоду испуњени услови за смањење у складу са овим законом. С тим у вези, приликом одређивања пореског периода за који се може смањити обрачунати ПДВ потребно је сагледати испуњеност услова на дан који претходи дану подношења пореске пријаве за одређени порески период ако се пореска пријава подноси закључно са 10. даном календарског месеца који следи пореском периоду за који се подноси пореска пријава, а ако се пореска пријава подноси од 11. дана календарског месеца који следи пореском периоду за који се пореска пријава подноси потребно је сагледати испуњеност услова на 10. дан календарског месеца који следи том пореском периоду. Примера ради, ако се основица смањи у пореском периоду мај 2026. године, услови за смањење ПДВ буду испуњени 10. јуна 2026. године, а пореска пријава за порески период мај 2026. године буде поднета 12. јуна 2026. године, смањење ПДВ врши се за порески период мај 2026. године. Уколико би у истом примеру услови за смањење били испуњени 11. јуна 2026. године, смањење ПДВ извршило би се за порески период јун 2026. године.

Поред тога, овим чланом предложено је и да се подзаконским актом ближе уреде облик, садржина и начин издавања документа о смањењу, односно документа о повећању, као и одређена техничка унапређења.

Уз члан 4.

Овим чланом предлаже се уређивање јединственог правила у вези остваривања права на одбитак претходног пореза на основу прихваћене електронске фактуре у смислу да обвезник ПДВ може да оствари право на одбитак претходног пореза за порески период на основу електронске фактуре, ако је електронска фактура прихваћена закључно са даном који претходи дану подношења пореске пријаве за тај порески период у складу са овим законом, а најкасније 10. дана календарског месеца који следи том пореском периоду, независно од тога да ли је пореска обавеза настала у пореском периоду за који подноси пореску пријаву или у неком од претходних пореских периода и независно од тога да ли је електронска фактура издата на дан настанка пореске обавезе или после тог дана. Наведено правило примењује се за сваки порески период на исти начин.

Истим чланом предлаже се уређивање јединственог правила за остваривање права на одбитак претходног пореза на основу сачињеног интерног рачуна у смислу да обвезник ПДВ може да оствари право на одбитак претходног пореза за порески период на основу интерног рачуна, ако је интерни рачун сачињен закључно са даном који претходи дану подношења пореске пријаве за тај порески период у складу са овим законом, а најкасније 10. дана календарског месеца који следи том пореском периоду, независно од тога да ли је пореска обавеза настала у пореском периоду за који подноси пореску пријаву или у неком од претходних пореских периода и независно од тога да ли је интерни рачун сачињен на дан настанка пореске обавезе или после тог дана.

Примера ради, ако би обавеза за обрачунавање ПДВ за промет услуга страног лица које није обвезник ПДВ у Републици Србији настала у пореском периоду мај 2026. године, интерни рачун сачињен 10. јуна 2026. године, а пореска пријава за порески период мај 2026. године поднета 14. јуна 2026. године, право на одбитак претходног пореза могло би да се оствари за порески период мај 2026. године, ако су испуњени остали прописани услови. Уколико би у истом примеру интерни рачун био сачињен 11. јуна 2026. године, право на одбитак претходног пореза могло би се остварити за порески период јун 2026. године.

Поред тога, ови чланом предлаже се да обвезник ПДВ може да оствари право на одбитак претходног пореза у року од пет година од истека године у којој је настала обавеза обрачунавања ПДВ, у складу са законом којим се уређује ПДВ.

Уз члан 5.

Овим чланом предлаже се да се исправка одбитка претходног пореза због смањења основице врши на основу документа о смањењу издатог у складу са законом којим се уређује ПДВ, а не на основу саме чињенице да је дошло до смањења основице. У случају повећања основице, обвезник ПДВ којем је извршен промет добара и услуга може да, у складу са том изменом, на основу документа о повећању издатог у складу са законом којим се уређује ПДВ, исправи одбитак претходног пореза који је по том основу остварио.

Предлаже се да се исправка одбитка претходног пореза односи и на примаоце добара и услуга који се сматрају пореским дужницима.

Поред тога, предлаже се да се исправка одбитка претходног пореза врши и по oснову сторнирања докумената (рачуна, интерног рачуна, авансног рачуна и др.), који утичу на одбитак претходног пореза.

Обвезник ПДВ који је исправио – смањио одбитак претходног пореза може да достави обавештење о тој исправци обвезнику ПДВ – претходном учеснику у промету, односно примаоцу аванса, а ако обвезник ПДВ није користио право на одбитак претходног пореза, може да достави обавештење обвезнику ПДВ – претходном учеснику у промету, односно примаоцу аванса да обрачунати ПДВ није користио као претходни порез. Достављање наведених обавештења не представља обавезу, већ право обвезника ПДВ, уз напомену да је реч о законском решењу које се овим законом не мења.

Исправка одбитка претходног пореза врши се и на основу овереног преписа записника о судском поравнању.

Овим чланом предлаже се и одређивање пореског периода за који се врши исправка одбитка претходног пореза. Наиме, обвезник ПДВ врши исправку – смањење одбитка претходног пореза за порески период ако на дан који претходи дану подношења пореске пријаве за тај порески период, а најкасније 10. дана календарског месеца који следи том пореском периоду поседује документ о смањењу или је у том временском периоду извршено сторнирање документа по основу којег долази до обавезе исправке – смањења одбитка претходног пореза. Обвезник ПДВ врши исправку – повећање одбитка претходног пореза за порески период за који су у складу са овим законом испуњени услови за остваривање права на одбитак претходног пореза, а у случају сторнирања ако је на дан који претходи дану подношења пореске пријаве за тај порески период, а најкасније 10. дана календарског месеца који следи том пореском периоду извршено сторнирање документа по основу којег долази до исправке – повећања одбитка претходног пореза. Примера ради, ако би у августу 2026. године дошло до смањења основице за промет услуга извршен у јулу 2026. године, а документ о смањењу издат 10. септембра 2026. године, обвезник ПДВ – прималац услуга који је истог дана примио документ о смањењу и који 12. септембра 2026. године подноси пореску пријаву за порески период август 2026. године, имао би обавезу да за тај порески период исправи - смањи одбитак претходног пореза. Међутим, уколико би у истом примеру документ о смањењу био издат и примљен 11. септембра 2026. године, тада би обвезник ПДВ – прималац услуге имао обавезу исправке – смањења одбитка претходног пореза за порески период септембар 2026. године. Према важећем законском решењу, обавеза исправке - смањења одбитка претходног пореза у обе ситуације постојала би за порески период август 2026. године.

Поред наведеног, овим чланом предлаже се и прописивање овлашћења министру финансија да подзаконским актом ближе уреди начин исправке одбитка претходног пореза код измене основице, укључујући и по основу сторнирања, као и облик, садржину и начин достављања обавештења о исправци – смањењу одбитка, односно обавештења да обрачунати ПДВ није коришћен као претходни порез.

Уз члан 6.

Овим чланом предлаже се да у случају издавања периодичних рачуна за промет воде, електричне енергије, природног гаса и енергије за грејање, односно хлађење крајњим потрошачима, период за који се издаје тај рачун не може бити дужи од годину дана.

Поред тога, овим чланом предлаже се да корисник система електронских фактура одређен законом којим се уређује електронско фактурисање сачињава интерни рачун у систему електронских фактура одређеног тим законом. На тај начин смањује се број докумената који се сачињавају по основу промета добара и услуга за који је прималац добара и услуга порески дужник у складу са законом којим се уређује ПДВ, аванса, повећања основице за промет, смањења основице за промет и смањења аванса. Наиме, како је прописима којима се уређује ПДВ предвиђено да се у наведеним ситуацијама сачињава интерни рачун, а прописима којима се уређује електронско фактурисање да се за исте ситуације сачињава одговарајућа Појединачна евиденција ПДВ по основу набавки, предложено решење треба да доведе до смањења докумената и једноставнијег поступања обвезника ПДВ и других корисника система електронских фактура.

Такође, овим чланом предлаже се и техничко унапређење текста.

Уз члан 7.

Овим чланом предлажу се јединствена правила која се односе на сторнирање рачуна са исказаним ПДВ, интерног рачуна са исказаним ПДВ, као и докумената по основу чијег сторнирања долази до повећања основице, односно обрачунатог ПДВ.

Наиме, према предложеном решењу, обвезник ПДВ који је издао рачун са исказаним ПДВ дужан је да исказани ПДВ плати. У случају сторнирања тог рачуна закључно са даном који претходи дану подношења пореске пријаве за порески период, а најкасније 10. дана календарског месеца који следи том пореском периоду, смањује се износ основице за тај порески период, а износ ПДВ може да се смањи за исти порески период ако је обвезник ПДВ у наведеном временском периоду издао нови рачун у складу са овим законом, у случају када постоји обавеза издавања рачуна, и ако поседује обавештење примаоца рачуна – обвезника ПДВ или лица које има право на рефакцију ПДВ у којем је наведено да ПДВ исказан у рачуну није коришћен као претходни порез, односно да за тај износ ПДВ није и неће бити поднет захтев за рефакцију ПДВ, у случају када је рачун издат обвезнику ПДВ или лицу које има право на рефакцију ПДВ.

За разлику од наведеног, према садашњем законском решењу најранији порески период за који може да се смањи обрачунати ПДВ је порески период у којем је сторниран рачун.

Примера ради, ако је промет добара извршен 9. априла 2026. године, рачун за тај промет издат 10. априла 2026. године, исти рачун сторниран 10. маја 2026. године и тог дана издат нови рачун и примљено обавештење купца добара – обвезника ПДВ, при чему обвезник ПДВ – продавац добара 12. маја 2026. године подноси пореску пријаву за порески период април 2026. године, према важећем решењу обвезник ПДВ – продавац добара има право да смањи обрачунати ПДВ по основу сторнирања првог рачуна за порески период мај 2026. године, док би према предложеном решењу то право имао за порески период април 2026. године. Уколико би у истом примеру први рачун био сторниран 11. маја 2026. године и истог дана издат нови рачун и примљено обавештење обвезника ПДВ – купца добара, обвезник ПДВ – продавац добара имао би право на смањење обрачунатог ПДВ по основу сторнирања првог рачуна за порески период мај 2026. године (и по важећем и по предложеном решењу).

Према предложеном решењу, ако је интерни рачун сторниран закључно са даном који претходи дану подношења пореске пријаве за порески период, а најкасније 10. дана календарског месеца који следи том пореском периоду, смањује се износ основице за тај порески период, а износ ПДВ може да се смањи за исти порески период ако је у наведеном временском периоду сачињен нови интерни рачун у складу са законом којим се уређује ПДВ (у случају када постоји обавеза сачињавања интерног рачуна) и исправљен одбитак претходног пореза (уколико је обрачунати ПДВ коришћен као претходни порез).

Такође, предложено је да када је реч о сторнирању докумената које доводи до повећања пореске основице, односно обрачунатог ПДВ, извршеног закључно са даном који претходи дану подношења пореске пријаве за порески период, а најкасније 10. дана календарског месеца који следи том пореском периоду, да се за тај порески период повећава износ основице, односно износ обрачунатог ПДВ који је претходно био смањен.

Поред тога, предложено је да лице које искаже ПДВ у рачуну, а није обвезник ПДВ, има обавезу плаћања исказаног ПДВ без права да исправи исказани износ ПДВ. Наведено решење идентично је важећем решењу.

Уз члан 8.

Овим чланом предложено је техничко усклађивање текста.

Уз члан 9.

Овим чланом предлаже се увођење могућности да у пореској пријави ПДВ за порески период (било који) буде исказан износ мање обрачунатог ПДВ, односно износ више исказаног претходног пореза за претходне пореске периоде. Исказивањем тих података сматра се да је отклоњена грешка која је за последицу имала погрешно утврђену висину пореске обавезе и обвезник ПДВ нема обавезу подношења измењене пореске пријаве у смислу закона којим се уређују порески поступак и пореска администрација. Та радња – исказивање податка о износу мање обрачунатог ПДВ, односно износу више исказаног претходног пореза за претходне пореске периоде у пореској пријави за порески период не сматра се подношењем измењене пореске пријаве, што значи да се овим решењем не укида могућност подношења измењене пореске пријаве у складу са законом којим се уређују порески поступак и пореска администрација. Наиме, предложеним решењем стварају се услови да се у пореској пријави за порески период (било који) отклоне грешке из претходних пореских периода које су имале за последицу мање утврђени износ пореске обавезе, при чему не постоји ограничење по питању броја отклањања грешака на наведени начин за разлику од измењене пореске пријаве која се може поднети највише два пута. Поред тога, у случају исказивања податка о износу мање обрачунатог ПДВ, односно износу више исказаног претходног пореза за претходне пореске периоде у пореској пријави за порески период, сматраће се да грешком у првобитној пореској пријави није учињено кривично дело или прекршај из закона којим се уређују порески поступак и пореска администрација. Предложеним решењем не уређују се питања која се односе на камату, што значи да се и у случају примене тог решења на мање утврђени износ пореске обавезе обрачунава и плаћа камата у складу са законом којим се уређују порески поступак и пореска администрација.

Уз члан 10.

Овим чланом предлаже се одлагање увођења прелиминарне пореске пријаве за годину дана. Наиме, како је Законом о изменама и допунама Закона о порезу на додату вредност („Службени гласник РС”, број 94/24) предвиђено да ће се правила која се односе на прелиминарну пореску пријаву примењивати почев за порески период јануар 2026. године, односно јануар – март 2026. године, а да је, у међувремену, закључено да је потребно поједноставити одређена законска решења како би се смањио број грешака у поступању, овим законом предлаже се увођење прелиминарне пореске пријаве почев за порески период јануар 2027. године, односно јануар – март 2027. године.

Уз члан 11.

Овим чланом предлаже се да ће се одредбе овог закона које садрже овлашћења за доношење подзаконских аката примењивати од дана ступања на снагу овог закона, као и да ће се подзаконски акти донети у року од 60 дана од дана ступања на снагу овог закона.

Уз члан 12.

Овим чланом предлаже се да овај закон ступа на снагу осмог дана од дана објављивања у „Службеном гласнику Републике Србије”, а да ће се примењивати почев за порески период април 2026. године, односно април - јун 2026. године, осим члана 2. овог закона који ће се примењивати од 1. јануара 2026. године, члана 9. овог закона који ће се примењивати почев за порески период јануар 2027. године, односно јануар – март 2027. године и члана 10. овог закона који ће се примењивати од дана ступања на снагу овог закона.

IV. ФИНАНСИЈСКА СРЕДСТАВА ПОТРЕБНА ЗА СПРОВОЂЕЊЕ ЗАКОНА

За спровођење овог закона није потребно обезбедити средства у буџету Републике Србије.

V. АНАЛИЗА ЕФЕКАТА ЗАКОНА

1. Сагледавање постојећег стања.

1) Приказати постојеће стање у предметној области у складу са важећим правним оквиром.

Да ли се у предметној области примењује пропис или предметна област није била уређена прописом? Приказати постигнути учинак примене важећег прописа, и проценити да ли је постигнути учинак примене важећег прописа у складу са циљем који је одређен кад је пропис донет, тј. приказати која одступања су примећена од циљне вредности показатеља учинка. Приказати да ли се решења важећег прописа примењују у потпуности и у складу са роковима прописаним у важећем пропису. Приказати доступне информације и вредности других показатеља који се прате у области уколико предметна област није уређена прописом.

У предметној области примењује се Закон о порезу на додату вредност („Службени гласник РС”, бр. 84/04, 86/04-исправка, 61/05, 61/07, 93/12, 108/13, 68/14-др. закон, 142/14, 83/15, 108/16, 113/17, 30/18, 72/19, 153/20, 138/22 и 94/24). Тим законом уређена су, између осталог, правила која се односе на измену пореске основице, исправку одбитка претходног пореза, услове за остваривање права на одбитак претходног пореза, као и поступања у случају сторнирања рачуна.

С обзиром на то да у Републици Србији има 112.200 обвезника ПДВ са активним ПИБ-ом за које је порески период календарски месец и 33.908 обвезника ПДВ са активним ПИБ-ом за које је порески период календарско тромесечје, а који треба адекватно да се припреме за увођење прелиминарне пореске пријаве, овим законом предложено је поједностављење правила која се односе на измену пореске основице и обрачунатог ПДВ, исправку одбитка претходног пореза, услова за одбитак претходног пореза и сторнирање докумената које утиче на обрачунати ПДВ, односно право на одбитак претходног пореза, као и одређивање пореског периода на који се односе наведене измене. Једноставнија правила треба да смање грешке пореских обвезника при исказивању података у одговарајућим документима, односно евиденцијама, који су од значаја за утврђивање пореске обавезе по основу ПДВ. На тај начин обезбеђује се да подаци исказани у прелиминарној пореској пријави (која ће се сачињавати у систему електронских фактура одређеног законом којим се уређује електронско фактурисање, на основу података којима располаже тај систем, а који представљају резултат поступања обвезника ПДВ) не би требало да одступају од података исказаних у пореској пријави ПДВ. С тим у вези, овим законом предлаже се и одлагање увођења прелиминарне пореске пријаве за годину дана, тј. почев за порески период јануар 2027. године, односно порески период јануар – март 2027. године.

Поједностављење одређених законских решења до почетка примене правила која се односе на прелиминарну пореску пријаву треба да доведе до мањег броја грешака, а самим тим и сторнираних докумената. Број издатих и сторнираних електронских фактура –фактура за промет, докумената о повећању и докумената о смањењу за 2023. и 2024. годину дат је у табели.

Табела

|  |  |  |
| --- | --- | --- |
| Електронска фактура | 2023. | 2024. |
| Издате фактуре за промет | 109.168.304 | 115.654.623 |
| Сторниране фактуре за промет | 1.424.130 | 1.106.250 |
| Издати документи о смањењу за промет | 5.120.784 | 5.452.667 |
| Сторнирани документи о смањењу за промет | 64.688 | 42.999 |
| Издати документи о повећању за промет | 568.330 | 613.374 |
| Сторнирани документи о повећању за промет | 12.063 | 10.444 |

2) Да ли је уочен проблем у области и на коју циљну групу се односи? Представити узроке и последице проблема?

На основу приказа постојећег стања описати проблем који је потребно решити и оценити опасност и размере проблема. Одредити циљне групе на које проблем директно или индиректно утиче (нпр. привредни субјекти у одређеној делатности, угрожене друштвене групе, органе, односно организације који врше јавна овлашћења, итд.) и описати тај утицај. Одредити узроке настанка проблема и његове последице.

Уочени проблем – грешке при исказивању података у документима и евиденцијама, а самим тим и у пореској пријави (у будућем периоду у прелиминарној пореској пријави и пореској пријави) могу да доведу до погрешног утврђивања пореске обавезе за одређени порески период. Овим законом јасно се дефинише порески период на који се односе одређене измене.

Поред тога, овим законом предлаже се да се исправка – смањење одбитка претходног пореза на основу измене – смањења основице врши на основу документа о смањењу издатог у складу са законом којим се уређује ПДВ, а не на основу саме чињенице да је дошло до смањења основице (независно од тога да ли је издат документ о смањењу), што је знатно једноставније за поступање обвезника ПДВ који је дужан да изврши исправку – смањење одбитка претходног пореза. Наиме, према предложеном решењу обвезник ПДВ врши исправку – смањење одбитка претходног пореза за порески период ако на дан који претходи дану подношења пореске пријаве за тај порески период, а најкасније 10. дана календарског месеца који следи том пореском периоду поседује документ о смањењу издат у складу са законом којим се уређује ПДВ. Примера ради, ако би у августу 2026. године дошло до смањења основице за промет услуга извршен у јулу 2026. године, а документ о смањењу издат 10. септембра 2026. године, обвезник ПДВ – прималац услуга који је истог дана примио документ о смањењу и који 12. септембра 2026. године подноси пореску пријаву за порески период август 2026. године, имао би обавезу да за тај порески период исправи - смањи одбитак претходног пореза. Међутим, уколико би у истом примеру документ о смањењу био издат и примљен 11. септембра 2026. године, тада би обвезник ПДВ – прималац услуге имао обавезу исправке – смањења одбитка претходног пореза за порески период септембар 2026. године. Према важећем законском решењу, обавеза исправке - смањења одбитка претходног пореза у сваком случају постојала би за порески период август 2026. године, што значи да је предложено законско решење повољније за обвезнике ПДВ.

Овим законом предлажу се и правила која се односе на сторнирање рачуна са исказаним ПДВ, интерног рачуна са исказаним ПДВ, као и докумената по основу чијег сторнирања долази до повећања основице, односно обрачунатог ПДВ.

Када је реч о сторнирању рачуна са исказаним ПДВ предложено је да ако се рачун сторнира закључно са даном који претходи дану подношења пореске пријаве за порески период, а најкасније 10. дана календарског месеца који следи том пореском периоду, смањује се износ основице за тај порески период, а износ ПДВ може да се смањи за исти порески период ако је обвезник ПДВ у наведеном временском периоду издао нови рачун у складу са законом којим се уређује ПДВ, у случају када постоји обавеза издавања рачуна, и ако поседује обавештење примаоца рачуна – обвезника ПДВ или лица које има право на рефакцију ПДВ у којем је наведено да ПДВ исказан у рачуну није коришћен као претходни порез, односно да за тај износ ПДВ није и неће бити поднет захтев за рефакцију ПДВ, у случају када је рачун издат обвезнику ПДВ или лицу које има право на рефакцију ПДВ. Предложено решење битно се разликује од важећег законског решења према којем је најранији порески период за који може да се смањи обрачунати ПДВ порески период у којем је сторниран рачун.

Примера ради, ако би промет добара био извршен 9. априла 2026. године, рачун за тај промет издат 10. априла 2026. године, исти рачун сторниран 10. маја 2026. године, тог дана издат нови рачун и примљено одговарајуће обавештење купца добара – обвезника ПДВ, при чему обвезник ПДВ – продавац добара 12. маја 2026. године подноси пореску пријаву за порески период април 2026. године, према важећем решењу обвезник ПДВ – продавац добара има право да смањи обрачунати ПДВ по основу сторнирања првог рачуна за порески период мај 2026. године, док би према предложеном решењу (које је знатно повољније за обвезнике ПДВ) то право имао за порески период април 2026. године. Уколико би у истом примеру први рачун био сторниран 11. маја 2026. године и истог дана издат нови рачун и примљено одговарајуће обавештење обвезника ПДВ – купца добара, обвезник ПДВ – продавац добара имао би право на смањење обрачунатог ПДВ по основу сторнирања првог рачуна за порески период мај 2026. године (и по важећем и по предложеном решењу). Узимајући у обзир да обавеза по основу ПДВ настаје и по првом и по другом рачуну, обвезници ПДВ који сторнирају први рачун и испуне прописане услове за смањење обрачунатог ПДВ закључно са даном који претходи дану подношења пореске пријаве за порески период, а најкасније 10. дана календарског месеца који следи том пореском периоду, не би за тај порески период имали ПДВ обавезу по основу првог рачуна.

Погрешно исказивање података у документима и евиденцијама често доводи и до грешака које се односе на мање обрачунати ПДВ, односно више исказани претходни порез за порески период, а које су садржане и у пореској пријави за тај порески период. Отклањање грешака у пореској пријави врши се подношењем измењене пореске пријаве у складу са законом којим се уређују порески поступак и пореска администрација. Према том закону, поднета пореска пријава може се изменити највише два пута подношењем измењене пореске пријаве. У циљу превазилажења проблема да се грешке из претходних пореских периода могу отклонити искључиво подношењем измењене пореске пријаве, при чему за један порески период могу бити поднете највише две измењене пореске пријаве, овим законом предлаже се увођење могућности да у пореској пријави за порески период (било који) буде исказан износ мање обрачунатог ПДВ, односно износ више исказаног претходног пореза за претходне пореске периоде. Исказивањем тих података сматра се да је отклоњена грешка која је за последицу имала погрешно утврђену висину пореске обавезе и обвезник ПДВ нема обавезу подношења измењене пореске пријаве у смислу закона којим се уређују порески поступак и пореска администрација. Та радња – исказивање податка о износу мање обрачунатог ПДВ, односно износу више исказаног претходног пореза за претходне пореске периоде у пореској пријави за порески период не сматра се подношењем измењене пореске пријаве, што значи да се овим решењем не укида могућност подношења измењене пореске пријаве у складу са законом којим се уређују порески поступак и пореска администрација. Наиме, предложеним решењем стварају се услови да се у пореској пријави за порески период (било који) отклоне грешке из претходних пореских периода које су имале за последицу мање утврђени износ пореске обавезе, при чему не постоји ограничење по питању броја отклањања грешака на наведени начин. Поред тога, у случају исказивања податка о износу мање обрачунатог ПДВ, односно износу више исказаног претходног пореза за претходне пореске периоде у пореској пријави за порески период, сматраће се да грешком у првобитној пореској пријави није учињено кривично дело или прекршај из закона којим се уређују порески поступак и пореска администрација. Овим законом предложено је да се решења која се односе на могућност да се у пореској пријави за порески период (било који) искаже износ мање обрачунатог ПДВ, односно износ више исказаног претходног пореза за претходне пореске периоде примењују почев за порески период јануар 2027. године, односно јануар – март 2027. године (истовремено са почетком примене решења која се односе на прелиминарну пореску пријаву). Предложеним решењем не уређују се питања која се односе на камату, што значи да се и у случају примене тог решења на мање утврђени износ пореске обавезе обрачунава и плаћа камата у складу са законом којим се уређују порески поступак и пореска администрација. С обзиром на то да је у 2023. години број измењених пореских пријава износио 60.475, а у 2024. години 65.554, очекује се да ће предложено решење довести до мањег броја измењених пореских пријава у будућем периоду.

Даље, овим законом предлаже се да се у случају издавања периодичних рачуна за промет воде, електричне енергије, природног гаса и енергије за грејање, односно хлађење крајњим потрошачима, промет добара сматра извршеним последњег дана периода за који се издаје рачун. Овим решењем омогућава се да се периодични рачуни који се издају за испоруку наведених добара на основу процењене потрошње у складу са прописима којима се уређује енергетика сматрају рачунима издатим у складу са прописима којима се уређује ПДВ. На тај начин отклања се проблем у вези са правом на одбитак претходног пореза обвезника ПДВ у случају издавања рачуна на основу процењене потрошње.

Када је реч о изменама које се односе на пореског дужника, уређивање да се пореским дужником сматра и лице које у интерном рачуну искаже ПДВ, а да за то није имало обавезу у складу са законом којим се уређује ПДВ изједначавају се обавезе лица која исказују ПДВ у рачунима које издају другим лицима са обавезама лица која сачињавају интерне рачуне. Поред тога, искључиво у циљу транспарентнијег сагледавања која се лица сматрају пореским дужницима предлаже се да се у истом делу пропише да се пореским дужником сматра и прималац инвестиционог злата, обвезник ПДВ, за промет инвестиционог злата извршен од стране другог обвезника ПДВ, у складу са законом којим се уређује ПДВ, иако је то већ прописано у члану 36б тог закона.

2. Утврђивање циља.

1) Који циљ је потребно постићи?

Циљ треба да буде дефинисан према жељеним ефектима које је потребно постићи у предметној области у односу на циљну групу или на животну средину, имајући у виду уочени проблем који је потребно решити, као и узроке и последице тог проблема или промену коју је потребно постићи. Циљ треба да буде прецизан, мерљив, друштвено прихватљив, остварив и временски одређен (тј. да садржи рок за постизање).

Предложеним решењима потребно је постићи више циљева који се првенствено односе на обвезнике ПДВ и Пореску управу – прописивање једноставнијих правила која се односе на опредељивање пореског периода за који је потребно исказати одређене податке у одређеним документима, односно евиденцијама (нпр. податак о износу смањења обрачунатог ПДВ због смањења основице, исправци одбитка претходног пореза, смањењу обрачунатог ПДВ због сторнирања рачуна у којем је исказан обрачунати ПДВ и др.) у сврху тачности података у прелиминарној пореској пријави (која ће се сачињавати у систему електронских фактура одређеног законом којим се уређује електронско фактурисање, на основу података којима располаже тај систем, а који представљају резултат поступања обвезника ПДВ), а самим тим и у пореској пријави, као и смањење броја измењених пореских пријава. Такође, увођењем могућности да у пореској пријави за порески период (било који) буде исказан износ мање обрачунатог ПДВ, односно износ више исказаног претходног пореза за претходне пореске периоде треба да доведе до мањег броја измењених пореских пријава. Поред тога, циљ овог закона је и омогућавање да се периодични рачуни који се издају за испоруку воде, електричне енергије, природног гаса и енергије за грејање, односно хлађење крајњим потрошачима на основу процењене потрошње у складу са прописима којима се уређује енергетика сматрају рачунима издатим у складу са прописима којима се уређује ПДВ.

3) На основу ког показатеља учинка се утврђује да ли је дошло до постизања циља?

Одредити мерљив показатељ учинка на основу ког се прати степен постизања циља и његову почетну и циљну вредност. Уколико није могуће одредити квантитативни показатељ учинка, потребно је навести разлоге због којих то није могуће и одредити квалитативни показатељ учинка.

Постизање циља може се утврдити на основу смањења броја грешака код одређивања пореског периода за који се исказују подаци о одређеним променама и истовремено увођење могућности да у пореској пријави за порески период (било који) буде исказан износ мање обрачунатог ПДВ, односно износ више исказаног претходног пореза за претходне пореске периоде. С тим у вези, у наредном периоду, конкретно почев за 2027. годину, моћи ће да се изврши поређење броја измењених пореских пријава за ту годину са бројем измењених пореских пријава за претходне године, уз напомену да је у 2023. години број измењених пореских пријава износио 60.475, а у 2024. години 65.554.

4. Анализа економских ефеката

1) Да ли се предложеним решењима прописа уводи нови, укида или мења постојећи административни поступак и/или административни захтев за привредне субјекте и који су позитивни ефекти овог решења? Да ли предложена решења утичу на повећање или умањење административних трошкова и колико износи повећање или умањење административних трошкова које сноси привредни субјект?

Описати административни поступак и/или административни захтев који се уводи, укида или мења и одредити привредне субјекте на коју се односи (правна форма, величина, делатност, итд). Проценити износ повећања или умањења административног трошка који настаје као последица увођења, укидања или измене административног поступка и/или административног захтева. Одредити да ли је у питању једнократан или понављајући трошак (ако се понавља ‒ одредити интервале у којима се понавља). Представити позитивне ефекте (користи) увођења новог, укидања или измене постојећег административног поступка и/или административног захтева, и одредити циљне групе (привредне субјекте, грађане, органе, односно организације који врше јавна овлашћења, итд.) на које се односе позитивни ефекти. Износ повећања или умањења административног трошка може се проценити применом модела стандардног трошка.

Предложена решења односе се на обвезнике ПДВ, као и на лица која нису обвезници ПДВ, а који су порески дужници за одређени промет добара, односно услуга у својству примаоца добара, односно услуга. С тим у вези, предложено је прописивање једноставнијих правила која се односе на опредељивање пореског периода за који је потребно исказати одређене податке у одређеним документима, односно евиденцијама (нпр. податак о износу смањења обрачунатог ПДВ због смањења основице, исправци одбитка претходног пореза, смањењу обрачунатог ПДВ због сторнирања рачуна у којем је исказан обрачунати ПДВ и др.) у сврху тачности података у прелиминарној пореској пријави, а самим тим и у пореској пријави. Наведено може да доведе до једнократног административног трошка у смислу потребе сагледавања законских решења како би се административни поступак – подношење пореске пријаве несметано одвијао. За разлику од тога, увођење могућности да се у пореској пријави за порески период (било који) искаже износ мање обрачунатог ПДВ, односно износ више исказаног претходног пореза за претходне пореске периоде, треба да доведе до умањења административног трошка који се односи на подношење измењене пореске пријаве.

2) Да ли се предложеним решењима прописа уводи нова, мења или укида постојећа финансијска обавеза за привредне субјекте? Који су позитивни ефекти увођења нове, измена или укидања обавезе?

Описати предложена решење прописа којим се уводи нов, мења или укида постојећи порез, допринос, накнада, такса, акциза, царина, односно мења стопа, основица, обвезник или платац. Проценити износ повећања или умањења ових трошкова и одредити привредне субјекте који ће сносити трошак (правна форма, величина, делатност, итд). Одредити да ли је у питању једнократан или понављајући трошак (ако се понавља ‒ одредити и интервале у којима се понавља). Представити сврху увођења нове, измена или укидања финансијске обавезе, тј. описати позитивне ефекте (користи) и циљне групе (привредне субјекте, грађане, органе, односно организације који врше јавна овлашћења, итд.) на које се односе позитивни ефекти.

Предложеним решењима не уводи се нова финансијска обавеза – порез, већ се прописују једноставнија правила која се односе на опредељивање пореског периода за који је потребно исказати одређене податке у одређеним документима, односно евиденцијама (нпр. податак о износу смањења обрачунатог ПДВ због смањења основице, исправци одбитка претходног пореза, смањењу обрачунатог ПДВ због сторнирања рачуна у којем је исказан обрачунати ПДВ и др.) у сврху тачности података у прелиминарној пореској пријави, а самим тим и у пореској пријави. Одређена решења имаће позитиван утицај на утврђивање пореске обавезе обвезника ПДВ за порески период. Првенствено је реч о решењима која се односе на исправку одбитка претходног пореза (на основу документа о смањењу издатог у складу са законом којим се уређује ПДВ, а не на основу чињенице да је дошло до смањења основице), решењима која се односе на сторнирање рачуна у којима је исказан ПДВ (у одређеним ситуацијама неће постојати обавеза за ПДВ и по првом рачуну који је сторниран и по другом рачуну), као и решењима која се односе на увођење могућности да у пореској пријави за порески период (било који) буде исказан износ мање обрачунатог ПДВ, односно износ више исказаног претходног пореза за претходне пореске периоде (без обавезе подношења измењене пореске пријаве).

Када је реч о изменама које се односе на пореског дужника, уређивање да се пореским дужником сматра и лице које у интерном рачуну искаже ПДВ, а да за то није имало обавезу у складу са законом којим се уређује ПДВ изједначавају се обавезе лица која исказују ПДВ у рачунима које издају другим лицима са обавезама лица која сачињавају интерне рачуне. Поред тога, искључиво у циљу транспарентнијег сагледавања која се лица сматрају пореским дужницима предлаже се да се у истом делу пропише да се пореским дужником сматра и прималац инвестиционог злата, обвезник ПДВ, за промет инвестиционог злата извршен од стране другог обвезника ПДВ, у складу са законом којим се уређује ПДВ, иако је то већ прописано у члану 36б тог закона.

7. Анализа управљачких ефеката.

1) Које активности је потребно спровести и у којим роковима како би се омогућила примена прописа? Која организациона јединица унутар органа, односно организације који врше јавна овлашћења, је одговорна за спровођење ових активности?

Потребно је прецизно навести конкретне регулаторне (доношење подзаконских и општих аката, усклађивање других прописа са прописом који се предлаже) и нерегулаторне активности (информативно едукативне кампање, обуке запослених за примену нових прописа, техничко технолошке и организационе промене, итд.) које је потребно предузети како би се омогућила примена прописа, као и рок за њихово спровођење. Навести орган, односно организацију која врши јавна овлашћења и унутрашњу организациону јединицу која је одговорна за спровођење активности. Навести на који начин ће се успоставити међуинституционална сарадња између органа, односно организације који врше јавна овлашћења надлежних за примену прописа.

Овим законом предлаже се одлагање рока за увођење прелиминарне пореске пријаве за годину дана. Наиме, како је Законом о изменама и допунама Закона о порезу на додату вредност („Службени гласник РС”, број 94/24) предвиђено да ће се правила која се односе на прелиминарну пореску пријаву примењивати почев за порески период јануар 2026. године, односно јануар – март 2026. године, а да је, у међувремену, закључено да је потребно поједноставити одређена законска решења како би се смањио број грешака у поступању, овим законом предлаже се увођење прелиминарне пореске пријаве почев за порески период јануар 2027. године, односно јануар – март 2027. године. У циљу адекватне припреме свих учесника, предложено је да ће министар финансија донети подзаконске прописе којима ће се ближе уредити одређена законска решења у року од 60 дана од дана ступања на снагу овог закона. Поред тога, како су прописи којима се уређује електронско фактурисање од значаја за примену прописа којима се уређује ПДВ, потребно је извршити и одговарајуће измене прописа којима се уређује електронско фактурисање (нпр. подзаконских прописа које доноси министар финансија). За спровођење активности које се односе на припрему подзаконских прописа из области ПДВ надлежно је Министарство финансија – Сектор за фискали систем.

С обзиром на предложени почетак примене овог закона, у највећем делу, почев за порески период април 2026. године, односно април – јун 2026. године, очекује се да ће до почетка његове примене субјекти на које ће утицати предложена правила која се односе на утврђивање пореске обавезе по основу ПДВ (пре свега обвезници ПДВ и Пореска управа) бити адекватно припремљени. С тим у вези, у наведеном временском периоду планирано је и одржавање информативно едукативних скупова на којима би се заинтересованим лицима представиле измене прописа.

2) Одредити капацитете органа, односно организације који врше јавна овлашћења који је потребно ангажовати за примену прописа. Да ли су капацитети довољни за примену прописа?

Одредити организациону целину у оквиру органа, односно организације који врше јавна овлашћења која ће вршити надлежности дефинисане прописом. Приказати људске и материјалне (опрема, простор, софтвер, итд.) капацитете које је потребно да ова организациона целина ангажује. Проценити постојеће и навести да ли је потребно обезбедити додатне капацитете и начин на који ће се ти капацитети обезбедити.

С обзиром на то да ће контролу примене предложеног прописа вршити Пореска управа, као и да за конкретни пропис неће бити формиране посебне организационе јединице, постојећи капацитети су задовољавајући, тако да не постоји потреба за обезбеђивањем додатних капацитета.

8. Анализа финансијских ефеката.

1) Колико износе јавни расходи примене прописа и из којих извора финансирања ће се обезбедити средства?

Описати предложена решења прописа која директно или индиректно утичу на повећање јавних расхода. Навести процењен износ трошкова које ће сносити органи, односно организације који врше јавна овлашћења за примену прописа. Навести изворе финансирања из којих ће се обезбеђивати потребна средства (буџет Републике Србије, задуживање, донаторска средства, буџет аутономне покрајине, буџет јединице локалне самоуправе, буџет јавне установе, итд.) и износе који ће се обезбедити из сваког извора финансирања.

Предложена решења не доводе до јавних расхода који се могу посебно навести.

2) Какве ће ефекте предложена решења прописа имати на јавне приходе и расходе?

Одредити јавни приход (порез, допринос, акциза, такса, накнада, итд.) који се уводи или мења или на који директно или индиректно утиче пропис и проценити износ промене јавног прихода у року од три до пет година од тренутка примене прописа. Одредити јавни расход који се уводи или мења или на који директно или индиректно утиче пропис и проценити износ промене јавног расхода у року од три до пет година од тренутка примене прописа.

Очекује се да ће предложена решења имати неутрални ефекат на јавне приходе и расходе.

VI. ОДРЕДБЕ ЗАКОНА О ПОРЕЗУ НА ДОДАТУ ВРЕДНОСТ КОЈЕ СЕ МЕЊАЈУ, ОДНОСНО ДОПУЊУЈУ

Члан 10.

Порески дужник, у смислу овог закона, је:

1) обвезник који врши опорезиви промет добара и услуга, осим када обавезу плаћања ПДВ у складу са овим чланом има друго лице;

*2) брисана је (види члан 5. Закона - 83/2015-3)*

3) прималац добара и услуга, ако страно лице није обвезник ПДВ у Републици, независно од тога да ли у Републици има сталну пословну јединицу и да ли је та стална пословна јединица обвезник ПДВ у Републици;

4) лице које у рачуну или другом документу који служи као рачун (у даљем тексту: рачун), ОДНОСНО У ИНТЕРНОМ РАЧУНУ искаже ПДВ, а да за то није имало обавезу у складу са овим законом;

5) лице које увози добро.

*6) брисана је (види члан 1. Закона - 61/2007-3)*

Изузетно од става 1. тачка 1) овог члана, порески дужник је:

1) прималац добара или услуга, обвезник ПДВ, за промет секундарних сировина и услуга које су непосредно повезане са тим добрима, извршен од стране другог обвезника ПДВ;

2) прималац добара, обвезник ПДВ, за промет грађевинских објеката и економски дељивих целина у оквиру тих објеката, укључујући и власничке уделе на тим добрима, извршен од стране другог обвезника ПДВ, у случају када је уговором на основу којег се врши промет тих добара предвиђено да ће се на тај промет обрачунати ПДВ у складу са овим законом;

3) прималац добара и услуга из области грађевинарства, обвезник ПДВ, односно лице из члана 9. став 1. овог закона, за промет извршен од стране обвезника ПДВ, ако је вредност тог промета већа од 500.000 динара, без ПДВ;

4) прималац електричне енергије и природног гаса који се испоручују преко преносне, транспортне и дистрибутивне мреже, обвезник ПДВ који је ова добра набавио ради даље продаје, за промет електричне енергије и природног гаса извршен од стране другог обвезника ПДВ;

4А) ПРИМАЛАЦ ИНВЕСТИЦИОНОГ ЗЛАТА, ОБВЕЗНИК ПДВ, ЗА ПРОМЕТ ИНВЕСТИЦИОНОГ ЗЛАТА ИЗВРШЕН ОД СТРАНЕ ДРУГОГ ОБВЕЗНИКА ПДВ, У СКЛАДУ СА ОВИМ ЗАКОНОМ;

5) прималац добара или услуга, обвезник ПДВ, за промет извршен од стране другог обвезника ПДВ, и то код промета:

(1) хипотековане непокретности код реализације хипотеке у складу са законом којим се уређује хипотека,

(2) предмета заложног права код реализације уговора о залози у складу са законом којим се уређује заложно право на покретним стварима,

(3) добара или услуга над којима се спроводи извршење у извршном поступку у складу са законом;

6) стицалац имовине или дела имовине чији је пренос извршен у складу са чланом 6. став 1. тачка 1) овог закона, после чијег преноса су престали услови из члана 6. став 1. тачка 1) овог закона.

За промет добара и услуга из става 2. овог члана, који се врши између обвезника ПДВ, правила за одређивање пореског дужника из става 2. овог члана примењују се искључиво ако је тај промет извршен између обвезника ПДВ евидентираних за обавезу плаћања ПДВ у складу са овим законом.

Изузетно од става 1. тачка 3) овог члана, када страно лице врши промет добара и услуга у Републици лицу које није обвезник ПДВ, осим лицу из члана 9. став 1. овог закона, а накнаду за тај промет добара и услуга у име и за рачун страног лица наплаћује обвезник ПДВ, порески дужник за тај промет је обвезник ПДВ који наплаћује накнаду.

Министар ближе уређује шта се сматра секундарним сировинама, услугама које су непосредно повезане са секундарним сировинама и добрима и услугама из области грађевинарства из става 2. тач. 1) и 3) овог члана.

Време промета добара

Члан 14.

Промет добара настаје даном:

1) отпочињања слања или превоза добара примаоцу или трећем лицу, по његовом налогу, ако добра шаље или превози испоручилац, прималац или треће лице, по њиховом налогу;

2) преузимања добара од стране примаоца у случају уградње или монтаже добара од стране испоручиоца или, по његовом налогу, трећег лица;

3) преноса права располагања на добрима примаоцу, ако се добро испоручује без отпреме, односно превоза;

4) очитавања, односно на други начин утврђивања стања, у складу са законом, електричне енергије, природног гаса и енергије за грејање, односно хлађење, чија се испорука врши преко преносне, транспортне и дистрибутивне мреже, лицу из члана 11. став 1. тачка 4) овог закона, у циљу обрачуна испоруке;

5) очитавања стања примљене воде, електричне енергије, природног гаса и енергије за грејање, односно хлађење, у циљу обрачуна потрошње.

У комисионим или консигнационим пословима, време испоруке добара од стране комисионара или консигнатера одређује се, у складу са ставом 1. овог члана и за испоруку комисионару или консигнатеру.

Одредбе ст. 1. и 2. овог члана односе се и на делимичне испоруке.

Делимичне испоруке из става 3. овог члана постоје ако је за испоруку одређених делова економски дељиве испоруке посебно уговорена накнада.

Изузетно од става 1. тачка 4) овог члана, код промета електричне енергије на који се примењују правила релевантних европских асоцијација оператора преносних система у складу са законом којим се уређује енергетика, промет електричне енергије настаје даном издавања рачуна.

ИЗУЗЕТНО ОД СТАВА 1. ТАЧКА 5) ОВОГ ЧЛАНА, АКО СЕ ЗА ПРОМЕТ ДОБАРА ИЗДАЈУ ПЕРИОДИЧНИ РАЧУНИ, ПРОМЕТ ДОБАРА СМАТРА СЕ ИЗВРШЕНИМ ПОСЛЕДЊЕГ ДАНА ПЕРИОДА ЗА КОЈИ СЕ ИЗДАЈЕ РАЧУН.

Измена пореске основице

Члан 21.

Ако се основица накнадно повећа за промет добара и услуга, обвезник ПДВ који је испоручио добра и услуге, а који је порески дужник за тај промет у складу са овим законом, дужан је да износ ПДВ који дугује по том основу исправи – повећа у складу са изменом, као и да изда документ о повећању.

Обавеза исправке – повећања ПДВ из става 1. овог члана односи се и на ~~пореске дужнике из члана 10. став 1. тачка 3) и ст. 2. и 3. овог закона~~ ПРИМАОЦА ДОБАРА И УСЛУГА КОЈИ ЈЕ ПОРЕСКИ ДУЖНИК У СКЛАДУ СА ОВИМ ЗАКОНОМ.

АКО СЕ ОСНОВИЦА НАКНАДНО СМАЊИ ЗА ПРОМЕТ ДОБАРА И УСЛУГА (НПР. ЗБОГ ВРАЋАЊА ДОБАРА, СМАЊЕЊА НАКНАДЕ ЗА ПРОМЕТ ДОБАРА И УСЛУГА И ДР.) ОБВЕЗНИК ПДВ КОЈИ ЈЕ ИСПОРУЧИО ДОБРА И УСЛУГЕ, А КОЈИ ЈЕ ПОРЕСКИ ДУЖНИК ЗА ТАЈ ПРОМЕТ У СКЛАДУ СА ОВИМ ЗАКОНОМ, ДУЖАН ЈЕ ДА ИЗДА ДОКУМЕНТ О СМАЊЕЊУ.

Ако се основица накнадно смањи, обвезник ПДВ који је извршио промет добара и услуга другом обвезнику ПДВ, а који је порески дужник за тај промет у складу са овим законом, може да измени – смањи износ ПДВ ако:

1) је издао документ о смањењуУ СКЛАДУ СА ОВИМ ЗАКОНОМ;

2) је обвезник ПДВ којем је извршен промет добара и услуга исправио одбитак претходног пореза, уколико је обрачунати ПДВ користио као претходни порез;

3) поседује обавештење обвезника ПДВ којем је извршен промет добара и услуга да је исправио одбитак претходног пореза, односно да обрачунати ПДВ није користио као претходни порез.

Ако је промет добара и услуга извршен лицу које није обвезник ПДВ, измену из ~~става 3.~~ СТАВА 4. овог члана обвезник ПДВ може да изврши ако је издао документ о смањењу У СКЛАДУ СА ОВИМ ЗАКОНОМ и ако поседује доказ о смањењу основице, као и обавештење да за износ ПДВ није и неће бити поднет захтев за рефакцију ПДВ у случају када је промет добара и услуга извршен лицу које има право на рефакцију ПДВ у складу са овим законом.

Ако се основица за промет добара и услуга ~~из члана 10. став 1. тачка 3) и став 2. овог закона~~ ЗА КОЈИ ЈЕ ПРИМАЛАЦ ДОБАРА И УСЛУГА ПОРЕСКИ ДУЖНИК У СКЛАДУ СА ОВИМ ЗАКОНОМ накнадно измени – смањи, обвезник ПДВ који је порески дужник за тај промет, а који има право на одбитак претходног пореза, може да смањи износ обрачунатог ПДВ ако је:

1) сачинио интерни рачун у складу са овим законом;

2) исправио одбитак претходног пореза, уколико је обрачунати ПДВ користио као претходни порез.

Ако се основица за промет добара и услуга ~~из члана 10. став 1. тачка 3) и став 2. овог закона~~ ЗА КОЈИ ЈЕ ПРИМАЛАЦ ДОБАРА И УСЛУГА ПОРЕСКИ ДУЖНИК У СКЛАДУ СА ОВИМ ЗАКОНОМ накнадно измени – смањи, порески дужник за тај промет, који нема право на одбитак претходног пореза, може да смањи износ обрачунатог ПДВ ако је:

1) сачинио интерни рачун у складу са овим законом;

2) поседује документ којим се потврђује да је дошло до смањења накнаде.

Код смањења аванса сходно се примењују ~~ст. 3–6.~~ СТ. 4 – 7. овог члана.

Обвезник ПДВ може да измени основицу за износ накнаде који није наплаћен само на основу правноснажне одлуке суда о закљученом стечајном поступку, односно на основу овереног преписа записника о судском поравнању.

Ако обвезник ПДВ који је изменио основицу у складу са ~~ставом 8.~~ СТАВОМ 9. овог члана прими накнаду или део накнаде за испоручена добра и услуге у вези са којима је дозвољена измена основице, дужан је да на примљени износ накнаде обрачуна ПДВ.

Измена основице врши се ~~у пореском периоду~~ ЗА ПОРЕСКИ ПЕРИОД у којем је наступила измена.

ИЗМЕНА ОБРАЧУНАТОГ ПДВ – СМАЊЕЊЕ ВРШИ СЕ ЗА ПОРЕСКИ ПЕРИОД АКО СУ ЗАКЉУЧНО СА ДАНОМ КОЈИ ПРЕТХОДИ ДАНУ ПОДНОШЕЊА ПОРЕСКЕ ПРИЈАВЕ ЗА ТАЈ ПОРЕСКИ ПЕРИОД, А НАЈКАСНИЈЕ 10. ДАНА КАЛЕНДАРСКОГ МЕСЕЦА КОЈИ СЛЕДИ ТОМ ПОРЕСКОМ ПЕРИОДУ ИСПУЊЕНИ УСЛОВИ ЗА СМАЊЕЊЕ У СКЛАДУ СА ОВИМ ЗАКОНОМ.

Ако је накнада за промет добара и услуга изражена у страној валути, повећање, односно смањење вредности динара у односу на страну валуту, не доводи до измене основице, под условом да је при утврђивању основице и обрачунатог ПДВ и наплати накнаде примењена иста врста курса динара исте банке.

Ако се у складу са царинским прописима измени основица за увоз добара која подлежу ПДВ, примењују се одредбе овог закона.

Министар ближе уређује начин измене основице, КАО И ОБЛИК, САДРЖИНУ И НАЧИН ИЗДАВАЊА ДОКУМЕНТА О СМАЊЕЊУ, ОДНОСНО ПОВЕЋАЊУ.

Услови за одбитак претходног пореза

Члан 28.

Право на одбитак претходног пореза обвезник ПДВ може да оствари ако добра набављена у Републици или из увоза, укључујући и набавку опреме, као и објеката за вршење делатности и економски дељивих целина у оквиру тих објеката (у даљем тексту: објекти за вршење делатности), односно примљене услуге, користи или ће их користити за промет добара и услуга:

1) за који постоји обавеза обрачунавања ПДВ у складу са овим законом;

2) за који у складу са чланом 24. овог закона постоји ослобођење од плаћања ПДВ;

3) који је извршен у иностранству, ако би за тај промет постојало право на одбитак претходног пореза да је извршен у Републици.

Право на одбитак претходног пореза обвезник ПДВ може да оствари ако поседује:

1) рачун издат од стране другог обвезника ПДВ – претходног учесника у промету, у којем је исказан обрачунати ПДВ у складу са овим законом;

2) документ о извршеном увозу добара у којем је исказан ПДВ и доказ којим се потврђује да је исказани ПДВ плаћен приликом увоза.

Рачуном из става 2. тачка 1) овог члана сматра се и електронска фактура која је прихваћена, укључујући и електронску фактуру за коју се сматра да је прихваћена, у складу са законом којим се уређује електронско фактурисање.

Ако је за промет добара или услуга прописана обавеза издавања електронске фактуре у складу са законом којим се уређује електронско фактурисање, право на одбитак претходног пореза по основу тог промета може да се оствари искључиво на основу прихваћене електронске фактуре.

Обвезник ПДВ може да оствари право на одбитак претходног пореза за порески период на основу електронске фактуре, ако је електронска фактура прихваћена закључно са даном који претходи дану подношења пореске пријаве за тај порески период у складу са овим законом, а најкасније 10. дана календарског месеца који следи том пореском периоду, независно од тога да ли је пореска обавеза настала у пореском периоду за који подноси пореску пријаву или у неком од претходних пореских периода и независно од тога да ли је електронска фактура издата на дан настанка пореске обавезе или после тог дана.

~~Ако је електронска фактура из става 5. овог члана прихваћена почев од дана подношења пореске пријаве, односно почев од 11. дана календарског месеца који следи пореском периоду за који се подноси пореска пријава, обвезник ПДВ може да оствари право на одбитак претходног пореза за порески период у којем је електронска фактура прихваћена.~~

Порески период за који обвезник ПДВ може да оствари право на одбитак претходног пореза у случају када је услов за остваривање права на одбитак претходног пореза поседовање другог рачуна из става 2. тачка 1) овог члана одређује се у складу са ~~ст. 5. и 6.~~ СТАВОМ 5. овог члана.

За порески период за који су испуњени услови за одбитак претходног пореза обвезник ПДВ може да одбије претходни порез од дугованог ПДВ, и то:

1) обрачунати и исказани ПДВ за промет добара и услуга, који је или ће му бити извршен од стране другог обвезника у промету;

2) ПДВ који је плаћен приликом увоза добара.

Обвезник ПДВ који није остварио право на одбитак претходног пореза на основу рачуна обвезника ПДВ издатог по основу примљеног аванса, може да оствари право на одбитак претходног пореза на основу рачуна за извршени промет добара или услуга.

Ако рачун из става 2. тачка 1) овог члана садржи формалне недостатке који се односе на идентификацију примаоца рачуна, са изузетком податка о ПИБ-у, та околност не умањује право на одбитак претходног пореза обвезника ПДВ – примаоца рачуна.

Право на одбитак претходног пореза настаје даном испуњења услова за остваривање овог права.

Право на одбитак претходног пореза може да оствари и обвезник ПДВ – порески дужник:

1) из члана 10. став 1. тачка 3) и став 2. тач. 1)–5) овог закона, под условом да је сачинио интерни рачун и обрачунао ПДВ у складу са овим законом и да примљена добра и услуге користи за промет добара и услуга из става 1. овог члана;

2) из члана 10. став 2. тачка 6) овог закона, под условом да поседује рачун претходног учесника у промету у складу са овим законом, да је обрачунао ПДВ у складу са овим законом и да ће та добра и услуге користити за промет добара и услуга из става 1. овог члана.

ОБВЕЗНИК ПДВ ИЗ СТАВА 11. ОВОГ ЧЛАНА МОЖЕ ДА ОСТВАРИ ПРАВО НА ОДБИТАК ПРЕТХОДНОГ ПОРЕЗА ЗА ПОРЕСКИ ПЕРИОД НА ОСНОВУ ИНТЕРНОГ РАЧУНА, АКО ЈЕ ИНТЕРНИ РАЧУН САЧИЊЕН ЗАКЉУЧНО СА ДАНОМ КОЈИ ПРЕТХОДИ ДАНУ ПОДНОШЕЊА ПОРЕСКЕ ПРИЈАВЕ ЗА ТАЈ ПОРЕСКИ ПЕРИОД У СКЛАДУ СА ОВИМ ЗАКОНОМ, А НАЈКАСНИЈЕ 10. ДАНА КАЛЕНДАРСКОГ МЕСЕЦА КОЈИ СЛЕДИ ТОМ ПОРЕСКОМ ПЕРИОДУ, НЕЗАВИСНО ОД ТОГА ДА ЛИ ЈЕ ПОРЕСКА ОБАВЕЗА НАСТАЛА У ПОРЕСКОМ ПЕРИОДУ ЗА КОЈИ ПОДНОСИ ПОРЕСКУ ПРИЈАВУ ИЛИ У НЕКОМ ОД ПРЕТХОДНИХ ПОРЕСКИХ ПЕРИОДА И НЕЗАВИСНО ОД ТОГА ДА ЛИ ЈЕ ИНТЕРНИ РАЧУН САЧИЊЕН НА ДАН НАСТАНКА ПОРЕСКЕ ОБАВЕЗЕ ИЛИ ПОСЛЕ ТОГ ДАНА.

Обвезник ПДВ може да оствари право на одбитак претходног пореза у року од пет година од истека године у којој је ~~стекао ово право~~ НАСТАЛА ОБАВЕЗА ОБРАЧУНАВАЊА ПДВ, У СКЛАДУ СА ОВИМ ЗАКОНОМ.

Исправка одбитка претходног пореза код измене основице

Члан 31.

~~Ако се основица за опорезиви промет добара и услуга:~~

~~1) смањи, обвезник коме је извршен промет добара и услуга дужан је да, у складу са том изменом, исправи одбитак претходног пореза који је по том основу остварио;~~

~~2) повећа, обвезник коме је извршен промет добара и услуга може да, у складу са том изменом, исправи одбитак претходног пореза који је по том основу остварио.~~

~~Исправка одбитка претходног пореза из става 1. овог члана односи се и на примаоца добара или услуга из члана 10. став 1. тачка 3) и став 2. овог закона.~~

~~Исправка одбитка претходног пореза врши се и по основу смањења аванса, као и по основу сторнирања рачуна и других докумената претходног учесника у промету који утичу на одбитак претходног пореза.~~

~~Обвезник ПДВ који је исправио – смањио одбитак претходног пореза може да достави обавештење о тој исправци обвезнику ПДВ – претходном учеснику у промету, односно примаоцу аванса ако је од тог обвезника ПДВ добио документ о смањењу у случају када постоји обавеза издавања документа о смањењу у складу са овим законом.~~

~~Исправка одбитка претходног пореза из става 1. овог члана врши се и на основу овереног преписа записника о судском поравнању, у складу са чланом 21. ст. 3. и 5. овог закона.~~

~~Исправка одбитка претходног пореза врши се у пореском периоду у којем је измењена основица.~~

~~Министар ближе уређује начин исправке одбитка претходног пореза код измене основице.~~

АКО СЕ ОСНОВИЦА ЗА ОПОРЕЗИВИ ПРОМЕТ ДОБАРА И УСЛУГА, ОДНОСНО ОСНОВИЦА ЗА АВАНС СМАЊИ, ОБВЕЗНИК ПДВ КОЈЕМ ЈЕ ИЗВРШЕН, ОДНОСНО КОЈЕМ ТРЕБА ИЛИ ЈЕ ТРЕБАЛО ДА БУДЕ ИЗВРШЕН ПРОМЕТ ДОБАРА И УСЛУГА ДУЖАН ЈЕ ДА, У СКЛАДУ СА ТОМ ИЗМЕНОМ, НА ОСНОВУ ДОКУМЕНТА О СМАЊЕЊУ ИЗДАТОГ У СКЛАДУ СА ОВИМ ЗАКОНОМ, ИСПРАВИ ОДБИТАК ПРЕТХОДНОГ ПОРЕЗА КОЈИ ЈЕ ПО ТОМ ОСНОВУ ОСТВАРИО.

АКО СЕ ОСНОВИЦА ЗА ОПОРЕЗИВИ ПРОМЕТ ДОБАРА И УСЛУГА ПОВЕЋА, ОБВЕЗНИК ПДВ КОЈЕМ ЈЕ ИЗВРШЕН ПРОМЕТ ДОБАРА И УСЛУГА МОЖЕ ДА, У СКЛАДУ СА ТОМ ИЗМЕНОМ, НА ОСНОВУ ДОКУМЕНТА О ПОВЕЋАЊУ ИЗДАТОГ У СКЛАДУ СА ОВИМ ЗАКОНОМ, ИСПРАВИ ОДБИТАК ПРЕТХОДНОГ ПОРЕЗА КОЈИ ЈЕ ПО ТОМ ОСНОВУ ОСТВАРИО.

ИСПРАВКУ ОДБИТКА ПРЕТХОДНОГ ПОРЕЗА ВРШИ И ПРИМАЛАЦ ДОБАРА И УСЛУГА КОЈИ ЈЕ ПОРЕСКИ ДУЖНИК У СКЛАДУ СА ОВИМ ЗАКОНОМ.

ИСПРАВКА ОДБИТКА ПРЕТХОДНОГ ПОРЕЗА ВРШИ СЕ И ПО OСНОВУ СТОРНИРАЊА ДОКУМЕНАТА (РАЧУНА, ИНТЕРНОГ РАЧУНА, АВАНСНОГ РАЧУНА И ДР.), КОЈИ УТИЧУ НА ОДБИТАК ПРЕТХОДНОГ ПОРЕЗА.

ОБВЕЗНИК ПДВ КОЈИ ЈЕ ИСПРАВИО – СМАЊИО ОДБИТАК ПРЕТХОДНОГ ПОРЕЗА МОЖЕ ДА ДОСТАВИ ОБАВЕШТЕЊЕ О ТОЈ ИСПРАВЦИ ОБВЕЗНИКУ ПДВ – ПРЕТХОДНОМ УЧЕСНИКУ У ПРОМЕТУ, ОДНОСНО ПРИМАОЦУ АВАНСА.

АКО ОБВЕЗНИК ПДВ НИЈЕ КОРИСТИО ПРАВО НА ОДБИТАК ПРЕТХОДНОГ ПОРЕЗА, МОЖЕ ДА ДОСТАВИ ОБАВЕШТЕЊЕ ОБВЕЗНИКУ ПДВ – ПРЕТХОДНОМ УЧЕСНИКУ У ПРОМЕТУ, ОДНОСНО ПРИМАОЦУ АВАНСА ДА ОБРАЧУНАТИ ПДВ НИЈЕ КОРИСТИО КАО ПРЕТХОДНИ ПОРЕЗ.

ИСПРАВКА ОДБИТКА ПРЕТХОДНОГ ПОРЕЗА ВРШИ СЕ И НА ОСНОВУ ОВЕРЕНОГ ПРЕПИСА ЗАПИСНИКА О СУДСКОМ ПОРАВНАЊУ.

ОБВЕЗНИК ПДВ ВРШИ ИСПРАВКУ – СМАЊЕЊЕ ОДБИТКА ПРЕТХОДНОГ ПОРЕЗА ЗА ПОРЕСКИ ПЕРИОД АКО НА ДАН КОЈИ ПРЕТХОДИ ДАНУ ПОДНОШЕЊА ПОРЕСКЕ ПРИЈАВЕ ЗА ТАЈ ПОРЕСКИ ПЕРИОД, А НАЈКАСНИЈЕ 10. ДАНА КАЛЕНДАРСКОГ МЕСЕЦА КОЈИ СЛЕДИ ТОМ ПОРЕСКОМ ПЕРИОДУ ПОСЕДУЈЕ ДОКУМЕНТ О СМАЊЕЊУ ИЗДАТ У СКЛАДУ СА ОВИМ ЗАКОНОМ ИЛИ ЈЕ У ТОМ ВРЕМЕНСКОМ ПЕРИОДУ ИЗВРШЕНО СТОРНИРАЊЕ ДОКУМЕНТА ПО ОСНОВУ КОЈЕГ ДОЛАЗИ ДО ОБАВЕЗЕ ИСПРАВКЕ – СМАЊЕЊА ОДБИТКА ПРЕТХОДНОГ ПОРЕЗА.

ОБВЕЗНИК ПДВ ВРШИ ИСПРАВКУ – ПОВЕЋАЊЕ ОДБИТКА ПРЕТХОДНОГ ПОРЕЗА ЗА ПОРЕСКИ ПЕРИОД ЗА КОЈИ СУ У СКЛАДУ СА ОВИМ ЗАКОНОМ ИСПУЊЕНИ УСЛОВИ ЗА ОСТВАРИВАЊЕ ПРАВА НА ОДБИТАК ПРЕТХОДНОГ ПОРЕЗА, А У СЛУЧАЈУ СТОРНИРАЊА АКО ЈЕ НА ДАН КОЈИ ПРЕТХОДИ ДАНУ ПОДНОШЕЊА ПОРЕСКЕ ПРИЈАВЕ ЗА ТАЈ ПОРЕСКИ ПЕРИОД, А НАЈКАСНИЈЕ 10. ДАНА КАЛЕНДАРСКОГ МЕСЕЦА КОЈИ СЛЕДИ ТОМ ПОРЕСКОМ ПЕРИОДУ ИЗВРШЕНО СТОРНИРАЊЕ ДОКУМЕНТА ПО ОСНОВУ КОЈЕГ ДОЛАЗИ ДО ИСПРАВКЕ – ПОВЕЋАЊА ОДБИТКА ПРЕТХОДНОГ ПОРЕЗА.

МИНИСТАР БЛИЖЕ УРЕЂУЈЕ НАЧИН ИСПРАВКЕ ОДБИТКА ПРЕТХОДНОГ ПОРЕЗА КОД ИЗМЕНЕ ОСНОВИЦЕ, УКЉУЧУЈУЋИ И ПО ОСНОВУ СТОРНИРАЊА, КАО И ОБЛИК, САДРЖИНУ И НАЧИН ДОСТАВЉАЊА ОБАВЕШТЕЊА ИЗ СТ. 5. И 6. ОВОГ ЧЛАНА.

Издавање рачуна и сачињавање интерног рачуна

Члан 42.

Обвезник је дужан да изда рачун за сваки промет добара и услуга.

У случају пружања временски ограничених или неограничених услуга чије је трајање дуже од годину дана, обавезно се издаје периодични рачун, с тим што период за који се издаје тај рачун не може бити дужи од годину дана.

АКО СЕ ЗА ПРОМЕТ ДОБАРА ИЗДАЈЕ ПЕРИОДИЧНИ РАЧУН У СМИСЛУ ЧЛАНА 14. СТАВ 6. ОВОГ ЗАКОНА, ПЕРИОД ЗА КОЈИ СЕ ИЗДАЈЕ ТАЈ РАЧУН НЕ МОЖЕ БИТИ ДУЖИ ОД ГОДИНУ ДАНА.

Обавеза издавања рачуна из~~ст. 1. и 2.~~ СТ. 1 – 3. овог члана постоји и ако обвезник наплати накнаду или део накнаде пре него што је извршен промет добара и услуга (авансно плаћање), с тим што се у коначном рачуну одбијају авансна плаћања у којима је садржан ПДВ.

Рачун нарочито садржи следеће податке:

1) назив, адресу и ПИБ обвезника – издаваоца рачуна;

2) место и датум издавања и редни број рачуна;

3) назив, адресу и ПИБ обвезника – примаоца рачуна;

4) врсту и количину испоручених добара или врсту и обим услуга;

5) датум промета добара и услуга и висину авансних плаћања;

6) износ основице;

7) пореску стопу која се примењује;

8) износ ПДВ који је обрачунат на основицу;

9) напомену о одредби овог закона на основу које није обрачунат ПДВ;

10) напомену да се за промет добара и услуга примењује систем наплате.

Обвезник ПДВ издаје електронску фактуру у складу са законом којим се уређује електронско фактурисање, фискални рачун у складу са законом којим се уређује фискализација, рачун у папирном облику, односно рачун у електронском облику, са изузетком електронске фактуре и фискалног рачуна, ако постоји сагласност примаоца да прихвата рачун у електронском облику.

Рачун у папирном облику из ~~става 5.~~ СТАВА 6. овог члана издаје се у најмање два примерка, од којих један задржава издавалац рачуна, а остали се дају примаоцу добара и услуга.

Рачун у електронском облику из ~~става 5.~~ СТАВА 6. овог члана издаје се као електронски документ у складу са законом.

Обвезник ПДВ не издаје рачун за промет добара и услуга за који је решењем утврђена обавеза плаћања ПДВ од стране пореског органа.

~~По основу промета добара и услуга из члана 10. став 1. тачка 3) и став 2. овог закона, аванса, повећања основице за промет, односно смањења основице за промет и смањења аванса сачињава се интерни рачун.~~

ПРИМАЛАЦ ДОБАРА И УСЛУГА КОЈИ ЈЕ ПОРЕСКИ ДУЖНИК У СКЛАДУ СА ОВИМ ЗАКОНОМ САЧИЊАВА ИНТЕРНИ РАЧУН ПО ОСНОВУ ПРОМЕТА ДОБАРА И УСЛУГА, ПОВЕЋАЊА ОСНОВИЦЕ ЗА ПРОМЕТ, СМАЊЕЊА ОСНОВИЦЕ ЗА ПРОМЕТ, АВАНСА И СМАЊЕЊА АВАНСА.

КОРИСНИК СИСТЕМА ЕЛЕКТРОНСКИХ ФАКТУРА ОДРЕЂЕН ЗАКОНОМ КОЈИМ СЕ УРЕЂУЈЕ ЕЛЕКТРОНСКО ФАКТУРИСАЊЕ САЧИЊАВА ИНТЕРНИ РАЧУН ИЗ СТАВА 10. ОВОГ ЧЛАНА У СИСТЕМУ ЕЛЕКТРОНСКИХ ФАКТУРА ОДРЕЂЕНОГ ТИМ ЗАКОНОМ.

Члан 44.

~~Обвезник ПДВ који је издао рачун са исказаним ПДВ дужан је да исказани ПДВ плати.~~

~~Ако обвезник ПДВ сторнира рачун из става 1. овог члана, смањује износ основице, а износ ПДВ може да смањи ако:~~

~~1) је издао нови рачун у складу са овим законом, у случају када постоји обавеза издавања рачуна;~~

~~2) поседује документ примаоца рачуна – обвезника ПДВ или лица које има право на рефакцију ПДВ у складу са овим законом у којем је наведено да ПДВ исказан у рачуну из става 1. овог члана није коришћен као претходни порез, односно да за тај износ ПДВ није и неће бити поднет захтев за рефакцију ПДВ, у случају када је рачун издат обвезнику ПДВ или лицу које има право на рефакцију ПДВ.~~

~~Смањење износа ПДВ из става 2. овог члана врши се за порески период за који су испуњени услови из става 2. овог члана.~~

~~Услови из става 2. овог члана сматрају се испуњеним за порески период ако обвезник ПДВ закључно са даном који претходи дану подношења пореске пријаве за тај порески период, а најкасније 10. дана календарског месеца који следи том пореском периоду, испуни оба услова из става 2. овог члана.~~

~~Лице које искаже ПДВ у рачуну, а није обвезник ПДВ, дужно је да исказани ПДВ плати.~~

~~Лице из става 5. овог члана нема право да исправи исказани износ ПДВ.~~

ОБВЕЗНИК ПДВ КОЈИ ЈЕ ИЗДАО РАЧУН СА ИСКАЗАНИМ ПДВ ДУЖАН ЈЕ ДА ИСКАЗАНИ ПДВ ПЛАТИ.

АКО ЈЕ ОБВЕЗНИК ПДВ СТОРНИРАО РАЧУН ИЗ СТАВА 1. ОВОГ ЧЛАНА ЗАКЉУЧНО СА ДАНОМ КОЈИ ПРЕТХОДИ ДАНУ ПОДНОШЕЊА ПОРЕСКЕ ПРИЈАВЕ ЗА ПОРЕСКИ ПЕРИОД, А НАЈКАСНИЈЕ 10. ДАНА КАЛЕНДАРСКОГ МЕСЕЦА КОЈИ СЛЕДИ ТОМ ПОРЕСКОМ ПЕРИОДУ, СМАЊУЈЕ ИЗНОС ОСНОВИЦЕ ЗА ТАЈ ПОРЕСКИ ПЕРИОД, А ИЗНОС ПДВ МОЖЕ ДА СМАЊИ ЗА ИСТИ ПОРЕСКИ ПЕРИОД АКО У НАВЕДЕНОМ ВРЕМЕНСКОМ ПЕРИОДУ:

1) ЈЕ ИЗДАО НОВИ РАЧУН У СКЛАДУ СА ОВИМ ЗАКОНОМ, У СЛУЧАЈУ КАДА ПОСТОЈИ ОБАВЕЗА ИЗДАВАЊА РАЧУНА;

2) ПОСЕДУЈЕ ОБАВЕШТЕЊЕ ПРИМАОЦА РАЧУНА – ОБВЕЗНИКА ПДВ ИЛИ ЛИЦА КОЈЕ ИМА ПРАВО НА РЕФАКЦИЈУ ПДВ У СКЛАДУ СА ОВИМ ЗАКОНОМ У КОЈЕМ ЈЕ НАВЕДЕНО ДА ПДВ ИСКАЗАН У РАЧУНУ ИЗ СТАВА 1. ОВОГ ЧЛАНА НИЈЕ КОРИШЋЕН КАО ПРЕТХОДНИ ПОРЕЗ, ОДНОСНО ДА ЗА ТАЈ ИЗНОС ПДВ НИЈЕ И НЕЋЕ БИТИ ПОДНЕТ ЗАХТЕВ ЗА РЕФАКЦИЈУ ПДВ, У СЛУЧАЈУ КАДА ЈЕ РАЧУН ИЗДАТ ОБВЕЗНИКУ ПДВ ИЛИ ЛИЦУ КОЈЕ ИМА ПРАВО НА РЕФАКЦИЈУ ПДВ.

ОБАВЕШТЕЊЕ ИЗ СТАВА 2. ТАЧКА 2) ОВОГ ЧЛАНА ИЗДАЈЕ СЕ ПОСЛЕ ИЗВРШЕНОГ СТОРНИРАЊА.

ЛИЦЕ КОЈЕ ИСКАЖЕ ПДВ У РАЧУНУ, А НИЈЕ ОБВЕЗНИК ПДВ, ДУЖНО ЈЕ ДА ИСКАЗАНИ ПДВ ПЛАТИ.

ЛИЦЕ ИЗ СТАВА 4. ОВОГ ЧЛАНА НЕМА ПРАВО ДА ИСПРАВИ ИСКАЗАНИ ИЗНОС ПДВ.

ЛИЦЕ КОЈЕ ЈЕ САЧИНИЛО ИНТЕРНИ РАЧУН СА ИСКАЗАНИМ ПДВ ДУЖНО ЈЕ ДА ИСКАЗАНИ ПДВ ПЛАТИ.

АКО ЈЕ ИНТЕРНИ РАЧУН ИЗ СТАВА 6. ОВОГ ЧЛАНА СТОРНИРАН ЗАКЉУЧНО СА ДАНОМ КОЈИ ПРЕТХОДИ ДАНУ ПОДНОШЕЊА ПОРЕСКЕ ПРИЈАВЕ ЗА ПОРЕСКИ ПЕРИОД, А НАЈКАСНИЈЕ 10. ДАНА КАЛЕНДАРСКОГ МЕСЕЦА КОЈИ СЛЕДИ ТОМ ПОРЕСКОМ ПЕРИОДУ, СМАЊУЈЕ СЕ ИЗНОС ОСНОВИЦЕ ЗА ТАЈ ПОРЕСКИ ПЕРИОД, А ИЗНОС ПДВ МОЖЕ ДА СЕ СМАЊИ ЗА ИСТИ ПОРЕСКИ ПЕРИОД АКО ЈЕ У НАВЕДЕНОМ ВРЕМЕНСКОМ ПЕРИОДУ:

1) САЧИЊЕН НОВИ ИНТЕРНИ РАЧУН У СКЛАДУ СА ОВИМ ЗАКОНОМ, У СЛУЧАЈУ КАДА ПОСТОЈИ ОБАВЕЗА САЧИЊАВАЊА ИНТЕРНОГ РАЧУНА И

2) ИСПРАВЉЕН ОДБИТАК ПРЕТХОДНОГ ПОРЕЗА, УКОЛИКО ЈЕ ОБРАЧУНАТИ ПДВ КОРИШЋЕН КАО ПРЕТХОДНИ ПОРЕЗ.

У СЛУЧАЈУ СТОРНИРАЊА ДОКУМЕНТА КОЈЕ ДОВОДИ ДО ПОВЕЋАЊА ОСНОВИЦЕ, ОДНОСНО ОБРАЧУНАТОГ ПДВ, ИЗВРШЕНОГ ЗАКЉУЧНО СА ДАНОМ КОЈИ ПРЕТХОДИ ДАНУ ПОДНОШЕЊА ПОРЕСКЕ ПРИЈАВЕ ЗА ПОРЕСКИ ПЕРИОД, А НАЈКАСНИЈЕ 10. ДАНА КАЛЕНДАРСКОГ МЕСЕЦА КОЈИ СЛЕДИ ТОМ ПОРЕСКОМ ПЕРИОДУ, ЗА ТАЈ ПОРЕСКИ ПЕРИОД ПОВЕЋАВА СЕ ИЗНОС ОСНОВИЦЕ, ОДНОСНО ИЗНОС ОБРАЧУНАТОГ ПДВ КОЈИ ЈЕ ПРЕТХОДНО БИО СМАЊЕН.

Члан 49.

Обвезник је дужан да обрачунава ПДВ за одговарајући порески период на основу промета добара и услуга у том периоду, ако је за њих, у складу са овим законом настала пореска обавеза, а обвезник је истовремено и порески дужник.

При обрачуну ПДВ узимају се у обзир и исправке из ~~члана 21. и члана 44. став 2.~~ ЧЛ. 21. И 44. овог закона.

ПДВ обрачунат у складу са ст. 1. и 2. овог члана умањује се за износ претходног пореза у складу са чл. 28, 30, 34. и 36а овог закона.

Код обрачуна износа претходног пореза из става 3. овог члана узимају се у обзир и исправке из чл. 31, 31а, 32, 32а, 32б и 40. овог закона.

ПДВ код увоза одбија се од ПДВ у пореском периоду у којем је плаћен.

Порески дужник који није обвезник ПДВ дужан је да за промет добара и услуга обрачуна ПДВ за порески период у којем је настала пореска обавеза у складу са овим законом.

Изузетно од одредбе става 1. овог члана, у случају превоза путника аутобусима, који врше страни обвезници ако се прелази државна граница, надлежни царински орган обрачунава ПДВ за сваки превоз (у даљем тексту: појединачно опорезивање превоза), под условом узајамности.

Члан 50.

Обвезник подноси пореску пријаву пореском органу на прописаном обрасцу, у року од15 дана по истеку пореског периода.

Обвезник подноси пореску пријаву независно од тога да ли у пореском периоду има обавезу плаћања ПДВ.

Пореску пријаву дужни су да поднесу и порески дужници који нису обвезници ПДВ у року од десет дана по истеку пореског периода у којем је настала пореска обавеза.

Изузетно од става 1. овог члана, обвезник ПДВ који се брише из евиденције за ПДВ подноси пореску пријаву пореском органу на дан подношења захтева за брисање.

Пореска пријава из става 4. овог члана подноси се за период од дана почетка пореског периода у којем је поднет захтев за брисање до дана престанка обављања ПДВ активности.

АКО ОБВЕЗНИК ПДВ У ПОРЕСКОЈ ПРИЈАВИ ИСКАЖЕ ИЗНОС МАЊЕ ОБРАЧУНАТОГ ПДВ, ОДНОСНО ИЗНОС ВИШЕ ИСКАЗАНОГ ПРЕТХОДНОГ ПОРЕЗА ЗА ПРЕТХОДНЕ ПОРЕСКЕ ПЕРИОДЕ, СМАТРА СЕ ДА ЈЕ ОТКЛОНИО ГРЕШКУ КОЈА ЈЕ ЗА ПОСЛЕДИЦУ ИМАЛА ПОГРЕШНО УТВРЂЕНУ ВИСИНУ ПОРЕСКЕ ОБАВЕЗЕ И НЕМА ОБАВЕЗУ ПОДНОШЕЊА ИЗМЕЊЕНЕ ПОРЕСКЕ ПРИЈАВЕ У СМИСЛУ ЗАКОНА КОЈИМ СЕ УРЕЂУЈУ ПОРЕСКИ ПОСТУПАК И ПОРЕСКА АДМИНИСТРАЦИЈА.

РАДЊОМ ИЗ СТАВА 6. ОВОГ ЧЛАНА НЕ СМАТРА СЕ ДА ЈЕ ПОДНЕТА ИЗМЕЊЕНА ПОРЕСКА ПРИЈАВА, С ТИМ ШТО СЕ НА ТУ РАДЊУ СХОДНО ПРИМЕЊУЈУ СВЕ ОДРЕДБЕ ЗАКОНА КОЈИМ СЕ УРЕЂУЈУ ПОРЕСКИ ПОСТУПАК И ПОРЕСКА АДМИНИСТРАЦИЈА КОЈЕ СЕ ОДНОСЕ НА ИЗМЕЊЕНУ ПОРЕСКУ ПРИЈАВУ.

ИЗУЗЕТНО ОД СТАВА 7. ОВОГ ЧЛАНА, НА РАДЊУ ИЗ СТАВА 6. ОВОГ ЧЛАНА НЕ ПРИМЕЊУЈЕ СЕ ОГРАНИЧЕЊЕ КОЈЕ СЕ ОДНОСИ НА МОГУЋНОСТ ПОНОВНОГ ПОДНОШЕЊА ПОРЕСКЕ ПРИЈАВЕ.

ЧЛАН 10.

У ЧЛАНУ 22. ЗАКОНА О ИЗМЕНАМА И ДОПУНАМА ЗАКОНА О ПОРЕЗУ НА ДОДАТУ ВРЕДНОСТ („СЛУЖБЕНИ ГЛАСНИК РС”, БРОЈ 94/24), НА ОБА МЕСTA, РЕЧИ: „2026. ГОДИНЕ” ЗАМЕЊУЈУ СЕ РЕЧИМА: „2027. ГОДИНЕ”.

ЧЛАН 11.

ОДРЕДБЕ ОВОГ ЗАКОНА КОЈЕ САДРЖЕ ОВЛАШЋЕЊА ЗА ДОНОШЕЊЕ ПОДЗАКОНСКИХ АКАТА ПРИМЕЊУЈУ СЕ ОД ДАНА СТУПАЊА НА СНАГУ ОВОГ ЗАКОНА.

ПОДЗАКОНСКИ АКТИ ИЗ СТАВА 1. ОВОГ ЧЛАНА ДОНЕЋЕ СЕ У РОКУ ОД 60 ДАНА ОД ДАНА СТУПАЊА НА СНАГУ ОВОГ ЗАКОНА.

ЧЛАН 12.

ОВАЈ ЗАКОН СТУПА НА СНАГУ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”, А ПРИМЕЊУЈЕ СЕ ПОЧЕВ ЗА ПОРЕСКИ ПЕРИОД АПРИЛ 2026. ГОДИНЕ, ОДНОСНО АПРИЛ - ЈУН 2026. ГОДИНЕ, ОСИМ ЧЛАНА 2. ОВОГ ЗАКОНА КОЈИ СЕ ПРИМЕЊУЈЕ ОД 1. ЈАНУАРА 2026. ГОДИНЕ, ЧЛАНА 9. ОВОГ ЗАКОНА КОЈИ СЕ ПРИМЕЊУЈЕ ПОЧЕВ ЗА ПОРЕСКИ ПЕРИОД ЈАНУАР 2027. ГОДИНЕ, ОДНОСНО ЈАНУАР – МАРТ 2027. ГОДИНЕ И ЧЛАНА 10. ОВОГ ЗАКОНА КОЈИ СЕ ПРИМЕЊУЈЕ ОД ДАНА СТУПАЊА НА СНАГУ ОВОГ ЗАКОНА.